Covid-19: Versnel die verandering in finansiële beplanning - Solidariteit GildesSolidariteit Gildes Covid-19: Versnel die verandering in finansiële beplanning - Solidariteit Gildes
Tuis / Finansiële Nuus / Covid-19: Versnel die verandering in finansiële beplanning
Die blywende impak van Covid-19 en die gepaardgaande inperking is nie soseer die skep van nuwe tendense nie, maar die versnelling van bestaande tendense.
Terwyl selfs bedrywe wat tasbare produkte en dienste verkoop 'n verskuiwing gemaak het na 'n omgewing wat toenemend aanlyn is, het daardie bedrywe wat nie-tasbare produkte en dienste aanbied selfs meer vordering gemaak – en dit behoort ook die geval te wees. Aanvullende dienste en bedrywe soos die bankwese het oor die afgelope twee dekades vinnige en ononderbroke vordering met digitale transaksies gemaak. Dit volg net dat finansiële adviseurs – wat besige kliënte bedien wat tegnologies toenemend kundig raak – in die voetspoor sou volg.
Van plaaslik tot nasionaal en wêreldwyd
Die toenemende gebruik van tegnologie om kliënte te bedien, beteken dat kliënte ook 'n groter keuse het wat adviseurs betref. Hulle word nie langer beperk tot diegene wat fisiek die naaste aan hulle is nie. Hulle kan kies en keur uit 'n veel groter groep mense wat plaaslik of selfs in die buiteland is.
Ook finansiële adviseurs moet kennis neem van hierdie neiging. Tegnologie het nie net die gee van advies en die verkoop van finansiële produkte meer gerieflik gemaak nie, maar het dit ook meer mededingend gemaak. Hul mededingers is nie meer die mense in hul dorp, voorstad of stad nie, maar adviseurs in ander stede en provinsies en selfs in die buiteland.
Finansiële adviseurs moet daarom iets vind wat 'n mededingende voordeel aan hulle bied. Dit kan sentreer om koste, verbeterde diens of selfs kulturele elemente soos taal. Afrikaanssprekende kliënte (wat 'n groot deel uitmaak van diegene in Suid-Afrika wat van finansiële adviseurs en dienste gebruik maak) sal tot 'n groot mate veiliger en meer selfversekerd voel as hulle hul behoeftes en bekommernisse in hul moedertaal eerder as in Engels kan uitdruk.
Dit is gepas om te meld dat nie alle kliënte 'n uitsluitlik digitale benadering gaan verkies nie – veral nie die naoorlogse generasie (die sogenaamde "baby boomers") nie. Finansiële adviseurs sal daarom moet besluit wat die mees optimale en pasgemaakte werksomgewing in die toekoms gaan wees: 'n gemengde en digitale kantoor, of een wat uitsluitlik digitaal is? En watter soort kantoor gaan dit wees – 'n tuiskantoor, tradisionele kantoor of 'n mengsel van albei?
Dit is iets wat adviseurs vir hulself sal moet uitwerk. Al is dit net op die kort termyn. Die volgehoue uitwerking van Covid-19 sal ook op hierdie besluite inwerk aangesien ouer kliënte in 'n hoërisikokategroie val. Hoewel hulle oor die algemeen fisieke persoonlike interaksie verkies, sal hulle waarskynlik vir eers daarvan wegbly.
Hoe dit ook al sy, minder voete oor die drumpel en meer digitale interaksie beteken dat minder ruimte benodig word. Dit sal 'n weer tweesnydende uitkringeffek hê: meer finansiële adviseurs sal waarskynlik van die huis of vanaf 'n kleiner kantoor werk, wat die beleërde mark vir kantooreiendomme nog meer gaan kwes en verder gaan benadeel. Dit wil vervolgens voorkom of virtuele vergaderings en interaksie in die afsienbare toekoms die botoon gaan voer.
Kliëntesorg moet voorop gestel word
Hannah Moore, die eienaar van Guiding Wealth in Dallas, het 'n kliëntebasis wat hoofsaaklik uit ouer persone wat al aftrede oorweeg, bestaan. Sy het virtuele vergaderings met die helfte van hulle gehad nog voor die pandemie toegeslaan het.
"Aangesien virtuele vergaderings die nuwe normaal geword het, is kliënte besig om vinniger en makliker as wat ons verwag het na virtuele werkswyses om te skakel. Ek dink sommige kliënte sal verkies om aanlyn met ons te bly skakel, maar ek vermoed ook dat ander graag weer na die kantoor toe sal wil terugkom."
Op die ou end, of daar 'n pandemie of nie 'n pandemie is nie, bly kliëntesorg die basiese brass tack. "Ek dink wel dat finansiële beplanners wat fokus op die ervaring wat 'n kliënt met betrekking tot hul vergaderings het, beter daaraan toe sal wees, ongeag of hulle in persoon ontmoet," het Moore gesê.
Chris Sonzogni, 11 November 2020, "COVID-19's Impact on the Advisor-Client Relationship", https://www.thinkadvisor.com/2020/11/11/covid-19s-impact-on-the-advisor-client-relationship/.
Kenneth Kiesnoski, 9 June 2020, "How coronavirus put these financial advisors' practices to the test", https://www.cnbc.com/2020/06/09/how-coronavirus-put-these-financial-advisors-practices-to-the-test.html.